कविता को छ्न्द के बंधन से मुक्त हुए लगभग ८० बरस हो गए। इसी बीच एक और बड़ी क्रांति हो चुकी है। कुछ और ज़्यादा महान कवियों ने कविता को अर्थ से भी मुक्त कर दिया है। छन्द और भाव से मुक्त होने के बाद भी एक बेड़ी कविता के पैरों में थी-अर्थ की। लेकिन अब इस बेड़ी को भी काट दिया गया है। अब कविता सचमुच उन्मुक्त हो कर खुले आकाश में उड़ सकती है। अब कविता लिखने के लिए आपको चुटकला सुनने या बाज़ार जाने की भी ज़रूरत नहीं है। आराम से घर में बैठिए, कुछ भी चित्र-विचित्र कल्पना कीजिए और यह भी न हो तो ऐसे ही कुछ शब्दों को किसी भी क्रम में लिखते जाइए, बस कविता तैयार है। अर्थ की चिन्ता करने की कोई आवश्यकता नहीं है। जैसे डॉक्टर की लिखावट को और कोई समझे न समझे, कैमिस्ट पढ़ ही लेता है। उसी तरह कवि की रचना के अर्थ को और कोई समझे न समझे, आलोचक समझ ही लेता है। आलोचक यदि कविता का अर्थ न समझ सके तो आलोचक अयोग्य है, कवि नहीं।